Ny kjempeseier til håndballjentene: – Maltraktering
(Sveits – Norge 22–42) Drøye tre måneder før OL feier Norge motstanderne til side med kjempesifre. Stine Skogrand førte an da Sveits ble slått sønder og sammen i Zürich lørdag ettermiddag. – Fullstendig maltraktering, kommenterte Viaplays Daniel Høglund allerede midt i 1. omgang. Alle de norske utespillerne kom på scoringslisten. Norge scoret på 42 av 44 skudd. Uttellingsprosent endte dermed på 95. – Vanvittige sifre, mener Viaplay-ekspert Karoline Dyhre Breivang. Spillerne måtte likevel tåle en oppstrammer fra Thorir Hergeirsson på stillingen 39–21. Norge klarte ikke å gjenta 21–7-ledelsen ved pause i 2. omgang. – Nå må vi avslutte slik vi startet kampen. Skru opp intensiteten, beordret landslagssjefen. Etter at VM-finalen gikk feil i desember, har Norge vunnet fire seire mot svakere motstandere i EHF Eurocup. Østerrike ble slått med 17 og 21 mål i februar før Ungarn fikk juling med 33–18 i Bergen torsdag. Norge manglet Katrine Lunde, Silje-Solberg-Østhassel, Camilla Herrem og Nora Mørk i Sveits. Kampen om OL-plassene blir knalltøff. 7. juli blir troppen presentert. Veronica Kristiansen har stått over to mesterskap på grunn av graviditet og fødsel. Hun har meldt seg på med full kraft. Györ-spilleren var ikke feilfri mot Sveits, men har gitt laget en stabilitet som manglet i flere av VM-kampene. – Det er imponerende, mener Breivang. Norge fortsetter landslagssamlingen – uten kamper – kommende uke. Neste kamp spilles ikke før i juli. Norge møter verdensmester Frankrike i to kamper i begynnelsen av juli og avslutter OL-forberedelsene med to kamper mot Danmark rett før avreisen til Paris. Håndballjentene åpner OL allerede 25. juli, dagen før åpningsseremonien.
Norges håndballjenter knuste Sveits 42-22 i Zürich drøye tre måneder før OL Alle norske utespillere scoret. Uttellingsprosenten endte på imponerende 95 prosent. Norge fortsetter landslagssamlingen uten kamper kommende uke OL-åpning spilles 25. juli, dagen før åpningsseremonien